**Ferdinand Salzmann** (\* asi 1830, Vinosady – † 30. marec 1913, Pata) bol výtvarný umelec, vedúca osobnosť súvekej západoslovenskej ľudovej sklomaľby. Výtvarne najvýznamnejší člen umeleckej rodiny Salzmannovcov, sklomaliarov. Maľoval náboženskú (kresťanskú) tematiku.

Život
-----

Jeho otec Ferdinand (iné zdroje uvádzajú, že meno je neznáme) pochádzal zrejme z Bavorska a na územie dnešného Slovenska prišiel niekedy pred rokom 1830. Za obec Kočišdorf (Veľké Tŕnie, Vinosady pri Pezinku) mal dvanásť rokov slúžiť vo vojsku, za čo ho obec prijala za svojho občana a hájnika. Popri zamestnaní mal maľovať ľuďom obrázky. Záznam z cirkevného registra mesta Modra uvádza akéhosi maliara („*pictor"*) Ferdinanda Salzmanna, ktorý zomrel v septembri 1854 vo veku 52 rokov.

Podľa literatúry sa Ferdinand narodil asi v roku 1830 vo Vinosadoch. Matričný záznam o jeho sobáši v Račindole z roku 1859 hovorí, že pochádzal zo Šúroviec (*Nagy Súr*) a že mal v čase sobáša 28 rokov, čo približne zodpovedá rokom narodenia 1830/1831.

Pôvodne začal Ferdinand študovať teológiu, no neskôr so štúdiom pre odpor otca skončil a vyučil sa za stolára. Okrem remeselnej činnosti príležitostne maľoval obrázky. Počas prusko-rakúskej vojny odišiel bývať do Zavaru, neskôr býval v Šúrovciach, Šoporni a v Pate, kde aj zomrel. Sklomaľbe sa venoval aj jeho syn Alexander Salzmann.

Podľa *Slovenského biografického slovníka* bola jeho manželkou Anna, rodená Vyhlídalová a okrem syna Alexandra mal syna Vincenta Salzmanna. Murgašovej štúdia, z ktorej čerpala väčšina neskoršej literatúry i biografický slovník, uvádza ako dátum Alexandrovho narodenia 14. december 1870. Štúdia nespomína meno Alexandrovej matky, ale spomína brata Vincenta, ktorý mal žiť v neskoršom období spolu s Alexandrom a ich Ferdinandom v Pate. Záznamy cirkevnej matriky zo Šúroviec (zrejme s pôsobnosťou aj pre susedný Zavar) neobsahujú k uvedeným (a blízkym) dátumom žiaden záznam o krste osoby s menom Alexander Salzmann. Obsahujú však záznam o narodení a krste Alexandra Ladislava (*„Alexander Laudislaus"*) z 26. júna 1863. Alexandrovými rodičmi boli maliar (*„pictor"*) Ferdinand Salzmann a Františka Viková („*Francisca Vik"*). *„Francisca Vild"* (niekedy aj *„Vileh"*) mala mať podľa matriky s maliarom Ferdinandom Salzmannom ešte niekoľko ďalších detí: Hermína Salzmannová (1859), Ján Salzmann (1861) a Adolf Salzmann (1865). Záznamy z cirkevnej matriky v Šoporni (s pôsobnosťou pre Patu) potom spomínajú krst krátko žijúcej dcéry Františky (1873) a pre priezvisko matky uvádzajú tvar *„Wild"*. Krst Alexandra Salzmana v decembri roku 1870 nepotvrdzujú ani záznamy zo Šoporne. Ako Františku (*Francisca*) Wild(ovú) označuje Ferdinandovu manželku aj záznam zo 16. januára 1859, zo sobášnej matriky v Račindole, odkiaľ Františka pochádzala.

Podľa informácie, ktorú dal Murgašovej Ferdinandov syn Alexander Salzmann, mal Ferdinand zomrieť 30. marca 1913 v Pate. Tento údaj poskytuje aj neskoršia literatúra.

Dielo
-----

Venoval sa hlavne sklomaľbe, v ktorej znázorňoval náboženské (kresťanské) motívy ako Pieta (Sedembolestná Panna Mária), Posledná večera, Adam a Eva, Korunovanie Panny Márie, *Ježiško so zemeguľou a svätý Ján Krstiteľ*, *Pražské Jezuliatko a sv. Ján Nepomucký* a postavy svätcov (svätá Katarína, Barbora, Rozália, Izidor (patrón roľníkov znázornený Ferdinandom ako oráč), Genovéva, Ján Nepomucký).

Veľký vplyv mal na tvorbu svojho syna Alexandra, ktorý s ním zrejme vytvoril niektoré svoje prvé diela a ktorý prebral jeho podklady.

*„Jeho práce svedčia o umeleckom cítení autora, o u zmysle pre tvarovú a farebnú proporčnosť"* a patria medzi najkultivovanejšie v regióne.

### Hodnotenie

Murgašová Ferdinandovu tvorbu porovnáva s tvorbou jeho syna Alexandra Salzmanna slovami: *„Alexander Salzmann nebol typom umelca ako napríklad jeho otec [Ferdinand] a ded, ktorí okrem technickej zručnosti mali i citový vzťah a osobné zainteresovanie na maľbe ako na určitom druhu umeleckej činnosti [....] išlo [Alexandrovi] predovšetkým o remeselnú zručnosť so zreteľom na finančný profit.*":149

Referencie
----------

1. 1 2 3 4 5 6 7 8 9 10 11 12 13 14  SALZMANN, Ferdinand. In:  *Slovenský biografický slovník*. Zväzok V. R – Š. Martin : Matica slovenská, 1992. ISBN 80-7090-216-7. S. 172 – 173.
2. 1 2 3  obraz na skle. In:  *Encyklopédia ľudovej kultúry Slovenska*. Vyd. 1. Zväzok 1. Bratislava : Veda, 1995. ISBN 80-224-0234-6. S. 424.
3. 1 2  Maľby na skle zo zbierok Západoslovenského múzea časť I. - západné Slovensko. Trnava : Západoslovenské múzeum. Dostupné online Archivované 2023-03-25 na Wayback Machine [cit. 15. 3. 2023]
4. 1 2 3 4 5 6 7 8  MURGAŠOVÁ, Irena. Alexander Salzmann – posledný maliar obrázkov na skle na Slovensku. *Sborník Muzeálnej slovenskej spoločnosti 46 – 54* (Martin: Muzeálna slovenská spoločnosť), 1952 – 1960, s. 136 – 150.
5. 1 2 3 4 5  Porovnaj: Alexander Ladislaus Salzman, Ferdinand Salzman a Francisca Vild (/Vileh/Wild) In: *Slovakia Church and Synagogue Books, 1592-1935*. FamilySearch. Dostupné online. [dost. 2024-01-27]
6. 1 2  PIŠÚTOVÁ, Irena. *Ľudové maľby na skle*. Martin : Osveta, 1969. S. 23 – 24.

Ďalšia literatúra
-----------------

* MURGAŠOVÁ, Irena. Alexander Salzmann – posledný maliar obrázkov na skle na Slovensku. *Sborník Muzeálnej slovenskej spoločnosti 46 – 54* (Martin: Muzeálna slovenská spoločnosť), 1952 – 1960, s. 136 – 150.
* K. Lyka. SALZMANN, Ferdinand. In: VOLLMER, Hans. *Allgemeines Lexikon der Bildenden Künstler von der Antike bis zur Gegenwart*. Band. 29. Rosa – Scheffauer. Leipzig : E. A. Seemann, 1935. S. 370. (po nemecky)

Externé odkazy
--------------

* Ferdinand Salzmann v katalógu Web umenia Slovenskej národnej galérie
* Ferdinand Salzmann v katalógu Slovakiana Slovenského národného múzea

Autoritné údaje: * Web umenia: 8890